tartuNLP/wikipedia-smugri-20251201 huggingface dataset:
Kaisa Matomäki

Kaisa Sofia Matomäki (s. 30. huhtikuuta 1985 Nakkila) on analyyttiseen lukuteoriaan erikoistunut suomalainen matemaatikko. Syyskuusta 2015 alkaen hän on työskennellyt matematiikan ja tilastotieteen akatemiatutkijana Turun yliopistossa. Hänen tutkimuksensa käsittelee multiplikatiivisten funktioiden jakautumista lyhyillä väleillä. Hän on osoittanut, että lyhyillä väleillä Möbius-funktion arvot jakautuvat tasaisesti +1:n ja –1:n välillä. Nämä tulokset puolestaan olivat Terence Taon käyttämiä työkaluja Erdősin ristiriitatilanteen todistamiseksi. 
Ura.
Kaisa Matomäki on kotoisin Nakkilan Matomäen kylästä. Hänen isänsä on maanviljelijä ja äiti alakoulun luokanopettaja. Matomäen setä on vuorineuvos Tauno Matomäki. Hänen matematiikan opettajanaan kyläkoulussa oli myöhemmin tekoäly-yritys HeadAI:n perustanut Harri Ketamo. Yläasteen jälkeen Matomäki siirtyi lukioon Valkeakoskella toimivan Päivölän opiston matematiikkalinjalle. Opiskeluaikanaan hän voitti ensimmäisen palkinnon suomalaisille lukiolaisille tarkoitetussa matematiikkakilpailussa. Hän suoritti maisterintutkinnon Turun yliopistossa ja sai Ernst Lindelöf -palkinnon parhaasta lopputyöstä matematiikassa Suomessa vuonna 2005. Suoritettuaan tohtorintutkinnon Lontoon yliopiston Royal Holloway -kollegiossa professori Glyn Harmanin johdolla hän palasi Turkuun, jossa hän on akatemiatutkijana.
Matomäki tuli alan maailmanlaajuiseen tietoisuuteen vuosina 2007‒2009, jolloin hän julkaisi merkittäviä tuloksia noin kymmenessä tutkimusartikkelissa. Sittemmin Matomäki on julkaissut noin kolmekymmentä huippuluokan julkaisua, jotka käsittelevät lukuteorian keskeisiä kysymyksiä.
Palkinnot ja kunnianosoitukset.
Kaisa Matomäki sai yhdessä Kanadan McGillin yliopiston Maksym Radziwillin kanssa multiplikatiivisia funktioita käsittelevästä yhteistyötutkimuksestaan SASTRA Ramanujan -palkinnon vuonna 2016. Palkinto on perustettu vuonna 2005, ja se myönnetään vuosittain nuorille matemaatikoille, joiden aihepiiriin Srinivasa Ramanujanin on vaikuttanut. Palkinnon saatesanoissa kiitetään tutkijaparin uraauurtavaa yhteistyötä ja heidän käyttämiään uusia tekniikoita. 
Vuonna 2019 Kaisa Matomäki sai yhdessä Radziwillin kanssa yhden vuoden viidestä "New Horizons Prize for Early-Career Achievement in Mathematics" -palkinnosta, joka liittyy "Breakthrough Prize in Mathematics" -palkintoon. New Horizons -palkintoja jaetaan sekä matematiikan että fysiikan alalla korkeintaan kolmelle taholle vuodessa kummallakin alalla. Matematiikan alan "New Horizons" -palkinnon rahoittavat Mark Zuckerbergin säätiö ja Milner Foundation. 
Matomäki ja Radziwill ovat tehneet yhteistyötä vuodesta 2013 lähtien. He julkaisivat vuonna 2015 yhdessä artikkelin "Geometric and Functional Analysis" -julkaisussa, joka puolestaan johti heidän vuonna 2016 "Annals of Mathematics" -julkaisussa julkaisemaansa artikkeliin. Tärkein esimerkki heidän tutkimuskohteistaan on Liouvillen funktio, jonka keskiarvot liittyvät muun muassa alkulukujen jakautumiseen ja Riemannin hypoteesiin, joka on yksi matematiikan merkittävimmistä avoimista ongelmista. 
Hän on ollut Academia Europæan jäsen vuodesta 2021.
M/S Hansa

M/S Hansa oli suomalainen puurakenteinen 300 tonnin moottorialus joka syttyi tuleen ja upposi Perämerellä 10 merimailia luoteeseen Nahkiaisten majakkalaivasta 30. syyskuuta 1947. Laivan miehistöön kuului kuusi miestä ja yksi nainen, heistä kolme miestä ja nainen katosivat laivan pelastusveneen mukana. 
Hansa oli lähtenyt Paraisilta 24. syyskuuta 1947 250 tonnin sementtilastissa kohti Kemin satamaa. Laivan kotisatamaa oli Turku ja päällikkönä oli merikapteeni Kustaa Candolin. Kello 00:30 30. syyskuuta laivan konehuoneessa syttyi tulipalo jota ei saatu sammutettua. Laivan polttoainetankit olivat konehuoneen molemmilla puolilla ja konehuoneessa oli myös naftatynnyreitä, bensiiniä, petroolia ja koneöljyä. Konehuoneen teräsvuoraus hidasti kuitenkin palon leviämistä. Laivan miehistö laski vesille pelastusveneen johon meni kolme miestä ja nainen. Tuuli painoi pelastysveneen irti laivan kyljestä jolloin kapteeni ja kaksi miestä jäivät palavaan laivaan. He pääsivät kuitenkaan poistumaan laivasta jollalla. Majakkalaiva Nahkiaisesta oli havaittu palo ja sieltä lähetetty vene pelasti kapteenin miehineen. 
Päivällä palava Hansa ajelehti kohti majakkalaivaa ja sen kansirakenteet olivat tässä vaiheessa palaneet pahoin mutta laiva pysyi silti vielä pinnalla. Laivalla tapahtui pieni räjähdys ja se upposi kolme meripeninkulmaa majakkalaivasta luoteen ja pohjoisen väliseen suuntaan. Hansan pelastusvenettä ja siinä olleita ei löydetty etsinnöistä huolimatta. Huonokuntoinen pelastusvene tavattiin tyhjänä 5. lokakuuta 500 metriä Pyhäjokisuulta pohjoiseen. 
Hansa oli rakennettu vuonna 1917 Tukholmassa. Laivan pituus oli 32,18 metriä ja leveys 6,90 metriä.
Nimellistulotavoite

Nimellistulotavoite on rahapolitiikan tavoite. Tällaisia tavoitteita keskuspankit käyttävät edistääkseen kansantalouden toimintaa. Nimellistulo ei ota huomioon inflaatiota. Ohjattava nimellistulo voi olla nimellinen bruttokansantuote (NBKT) tai nimellinen bruttokansantulo. Keskuspankit käyttävät erilaisia tekniikoita tavoitteensa saavuttamiseksi, mukaan lukien tavanomaiset työkalut, kuten koron kohdistaminen tai avomarkkinaoperaatiot, epätavalliset työkalut, kuten määrällinen keventäminen tai ylimääräiset varannot ja odotusten hallinta. NBKT:n vakauttamistavoitetta ehdottivat alun perin James Meade (1978) ja James Tobin (1980). 
Käsite otettiin uudelleen käyttöön ja sitä levitti vuoden 2008 talouskriisin jälkeen ryhmä (koulukunta), joka tuli tunnetuksi markkinamonetaristeina. He väittivät, että kriisi olisi ollut paljon vähemmän vakava, jos keskuspankit hyväksyisivät jonkinlaisen nimellistulotavoitteen.
Kannattajia.
Nimellistuloa rahapolitiikan tavoitteena ovat esittäneet jo Nobel-palkittu James Meade ja myöhemmin Tobin (1980) ja Brittan (1981). Nimellistulotavoitetta tukevia tutkimustuloksia ovat esittäneet mm. Bean (1983), Gordon (1985), McCallum (1997), Hall ja Mankiw (1994), Feldstein ja Stock (1994), Theran (1999). Tosin he kannattivat tavoitteeksi nimellistulon kasvuvauhtia, Kanadan ja sittemmin Englannin pankin pääjohtaja Mark Carney nimellistulon tavoiteuraa.
Suomen Pankin analyysi.
Nimellistulotavoite ei vaatisi tietoa siitä, miten hinnat ovat yhteydessä kokonaistuotantoon tai millainen on tuotantokuilu. Simulointien mukaan se ei toimisi hyvin malliepävarmuuden ja mittausvirheiden oloissa, mutta tämä ongelma koskee kasvutavoitetta, ei ura- eli tasotavoitetta.
Kasvu olisi 2-3 % ja toivottu inflaatio 2 %, nimellistulon kasvutavoitteen pitäisi olla 4-5 % vuodessa. Sen vakauttaminen vakauttaisi myös valtioiden ja muiden toimijoiden lainanmaksukykyä. Velkaongelmien haitallisuus voisi lievittyä, joten velkakriisit luovat tilauksen nimellistulotavoitteelle.
Uratavoite lisää tulevaisuuden ennustettavuutta verrattuna siihen, että pyrittäisiin vakauttamaan vain kunkin vuoden kasvuvauhti korjaamatta aiempien vuosien virheitä.
Jotkut epäilevät, että kansa ei ymmärtäisi nimellisen ja reaalisen tuotannon eroa tai sitä, että kansantulotilastot saadaan vasta viiveellä.
Suomen Pankin analyysissä "nimellistulo" tarkoittaa nimellistä bruttokansantuotetta.
Ibrahim Ismail Chundrigar

Ibrahim Ismail Chundrigar (1897–1960) oli pakistanilainen poliitikko, joka toimi maansa pääministerinä 17. lokakuuta – 11. joulukuuta 1957.
Chundrigar valmistui Bombayn yliopistosta ja alkoi toimia juristina vuonna 1920. Hän toimi Bombayn valtuustoissa, ja kun Pakistan itsenäistyi, hänet valittiin sen ensimmäiseen hallitukseen kauppa- ja teollisuusministeriksi. Kun Huseyn Shaheed Suhrawardy erosi pääministerin paikalta, Chundrigaria pyydettiin muodostamaan uusi hallitus. Hän johti neljän puolueen koalitiohallitusta vajaat kaksi kuukautta.
S!sters

S!sters on vuonna 2019 perustettu saksalainen duo, jonka muodostavat laulajat Laurita Spinelli ja Carlotta Truman. Yhtye edusti Saksaa kappaleella "Sister" vuoden 2019 Eurovision laulukilpailussa Tel Avivissa.
S!sters pääsi edustamaan Saksaa voitettuaan maan vuoden 2019 euroviisukarsinnan "Unser Lied für Israel" -kilpailun.
Feroz Khan Noon

Feroz Khan Noon (7. toukokuuta 1893 – 9. joulukuuta 1970) oli pakistanilainen poliitikko, joka toimi maansa pääministerinä 1957–1958.
Hän oli koulutukseltaan juristi ja työskenteli Lahoren korkeimmassa oikeudessa 1917–1926 ennen kuin lähti politiikkaan. Hän oli Intian suurlähettiläänä Lontoossa vuosina 1936–1941.
Vuosina 1942–1945 Khan oli Intian puolustusministeri, tässä tehtävässä hän oli ensimmäinen syntyperäinen intialainen.
Itsenäisessä Pakistanissa Khan oli ensin puolustusministeri vuodesta 1956, ja seuraavana vuonna hänet valittiin pääministeriksi. Presidentti Iskander Mirza oli aluksi tukenut häntä, mutta koki Khanin olevan valtapyrkimyksiensä tiellä. Sotilasvallan nousun myötä Khan menetti asemansa.
Conan Osíris

Tiago Miranda (s. 5. tammikuuta 1989 Lissabon, Portugali), tunnettu paremmin taiteilijanimellään Conan Osíris, on portugalilainen laulaja ja lauluntekijä. Hän nousi kuuluisuuteen Portugalissa julkaistessaan kappaleensa nimeltä "Telemóveis", jolla hän osallistui Portugalin euroviisukarsintana toimivaan "Festival da Canção 2019" -kilpailuun. Heti julkistamisensa jälkeen Telemóveis sijoittui top-listoille Youtube- ja Spotify-sovelluksissa. 2. maaliskuuta 2019 hän voitti "Festival da Canção 2019" -kilpailun finaalin ja edusti näin Portugalia kappaleella "Telemóveis" vuoden 2019 Eurovision laulukilpailussa Tel Avivissa.
Lahti (romaani)

Lahti on Arto Salmisen vuonna 2004 ilmestynyt romaani. 
Juoni.
Marko on armeijassa Lahden Hennalassa. Hän ilmoittautuu vapaaehtoiseksi harjoitukseen, jossa sikoja lahdataan metsässä jossain Hollolan takana. Tarkoituksena on harjoitella sodan logistiikkaa. Harjoituksen kuvaus on osin omaelämäkerrallinen. Markon pienyrittäjäisää ”lahdataan” myös. K- ja S-ryhmä ovat vallanneet maan ja lämpöpuhallintukkurilta loppuvat aseet.
Teemat.
Salminen rinnastaa romaanissa ihmisen ja sian. Siat kelpaavat harjoituskappaleiksi ammuttaviksi ja hoidettaviksi, koska ne muistuttavat ihmistä. Harjoituksessa Markolle selviää sodankäynti logistiikkana, jonka lopputuote on ruumis. Kaatuneiden määrää ei voi ennakoida, mutta ennustevirheen hajonta ei saisi vaikuttaa toimitusajan hajontaan. Eversti Täyssinä kertoo myös luodin matkan louhittavasta malmista venäläissotilaan päähän ja tulkitsee, että risapaitainen neekeri ei turhaan raatanut kaivoksessa. 
Markon isä ymmärtää kapitalismin noudattavan sodan periaatteita. Hän näkee kaverinsa Kala-Ykän pärjäävän vielä varastamalla, minkä tämä oikeuttaa sillä, että kaikki tavarat ovat varastettuja. Markon isä ei tähän suostu vaan ostaa kaksi metriä köyttä hirttäytyäkseen.
Markon toverit ovat nimiltään Hiitola ja Äyräpää. Vihjataan, että menetyksiä tulee jatkossakin.
Vastaanotto.
Putte Wilhelmsson pitää arviossaan Salmista John Steinbeckiin rinnastuvana suurena humanistina, joka ei kuitenkaan kaunistele, ei moralisoi eikä näe tarvetta kuvata sorrettuja vähemmän turmeltuneina kuin sortajia. Wilhelmssonin mukaan ""Lahti" on sivumäärältään vähäinen, koska Salmisen tasoinen tekijä ei enempää tarvinnut".
Market Drayton

Market Drayton on vajaan asukkaan maalaiskaupunki Shropshiren kreivikunnassa läntisessä Keski-Englannissa, lähellä Staffordshiren ja Cheshiren rajaa. Se sijaitsee Severnjokeen laskevan Ternjoen ja Shropshire Union -kanavan varsilla. Kaupunki elää matkailusta ja pienteollisuudesta, joka tuottaa elintarvikkeita ja sähkölaitteita.
Market Draytonin perustivat ilmeisesti saksit vuoden 950 paikkeilla. Domesday Bookin aikoihin (1086) sen maa-alueet oli jaettu kahdeksi kartanoksi, Great Draytoniksi ja Little Draytoniksi. Vilhelm Valloittaja nimitti Great Draytonin kartanonomistajaksi ranskalaisen Saint-Evroul’n luostarin, joka vuokrasi kartanoa edelleen Wemin paronille William Pantulfille. Vuonna 1112 Great Drayton siirtyi Combermere Abbeylle, jonka munkit saivat kuningas Henrik III:lta oikeuden järjestää kylässä markkinat keskiviikkoisin ja isomman tapahtuman Neitsyt Marian syntymäpäivänä syyskuussa. Englannin luostarilaitoksen lakkauttamisen (1536–1541) jälkeen kartanon maat osti Lontoon Cityn entinen ylipormestari Rowland Hill, ja ne päätyivät vuonna 1562 avioliiton kautta Corbetin suvulle läheisestä Adderleyn kylästä.
Vuonna 1651 tulipalo tuhosi suurimman osan Draytonin alkuperäisistä taloista – yksi harvoista säilyneistä ristikkotaloista on Cotton’s House Shropshirekadulla. Kaupunki jouduttiin rakentamaan uudelleen, ja monet sen hienoimmista kivitaloista ovatkin peräisin Stuartien, Yrjöjen ja Viktorian aikakausilta. Vuonna 1835 vihittiin käyttöön Draytonin kautta kulkeva Birminghamin–Liverpoolin kanava (nykyinen Shropshire Union -kanava), ja 1860-luvulla kaupunkiin saapui rautatie.
Hatari (yhtye)

Hatari () on vuonna 2015 perustettu islantilainen satiirinen tekno- ja punkrockyhtye Reykjavíkista, Islannista. Sen muodostavat Klemens Nikulásson Hannigan, Matthías Haraldsson ja Einar Stefánsson. Hatari on julkaissut yhden EP-levyn sekä lukuisia singlejä. Yhtye tunnetaan varsinkin heidän live-esityksistään sekä BDSM:stä inspiraation saaneista lava-asuista. Hatari kuvaa itseään "kapitalismin vastaiseksi BDSM-teknoyhtyeeksi". Yhtye edusti Islantia kappaleella "Hatrið mun sigra" vuoden 2019 Eurovision laulukilpailussa Tel Avivissa.
Historia.
Klemens ja Matthías perustivat yhtyeen vuonna 2015. Einar liittyi yhtyeeseen myöhemmin. Hatari esiintyi ensimmäistä kertaa Iceland Airwaves festivaaleilla vuonna 2016 ja palasi festivaaleille vuonna 2018. 
Yhtye julkaisi ensimmäisen EP-levynsä nimeltä "Neysluvara" vuoden 2017 lokakuussa. EP-levy sisälsi kaksi musiikkivideota kappaleille "Ódýr" ja "X".
Vuoden 2018 huhtikuussa Hatari järjesti "Háskar" -nimisen festivaalin. Festivaalilla esiintyi monia DJ-artisteja sekä bändejä Reykjavíkin alueelta. Festivaali sai tunnustusta Grapevine Music Awards 2019 -tilaisuudessa.
Vuoden 2018 joulukuussa yhtye julkaisi kolmannen singlensä nimeltä "Spillingardans". Vuoden 2019 tammikuussa Hatarin ilmoitettiin olevan yksi kymmenestä kilpailijasta, jotka kilpailisivat Islannin vuoden 2019 euroviisukarsinnassa nimeltä "Söngvakeppnin 2019". Hatari voitti kilpailun finaalin 2. maaliskuuta 2019 ja edusti näin Islantia kappaleella Hatrið mun sigra vuoden 2019 Euroviisuissa Israelissa. He sijoittuvat kilpailun finaalissa 18. toukokuuta 2019 kymmenennelle sijalle 234 pisteellä, joista 186 yleisöltä ja 48 tuomaristolta. Finaalissa pisteiden julkistuksen aikana he ottivat kantaa Israelin-Palestiinan konfliktiin pitelemällä Palestiina-aiheisia banderolleja, mikä aiheutti kohua mediassa, sillä poliittinen kannanotto on Euroviisuissa kielletty. Euroopan yleisradiounioni (EBU) rankaisi protestin vuoksi Islantia sakoilla syyskuussa 2019.
Az én apám

Az én apám on Joci Pápain esittämä kappale, jolla hän edusti Unkaria vuoden 2019 Eurovision laulukilpailussa.
Kappale kilpaili Euroviisujen ensimmäisessä semifinaalissa, jossa se sijoittui kahdenneksitoista ja karsiutui finaalista.
Savukosken kirkonkylä

Savukosken kirkonkylä on Savukosken kunnan ainoa taajama. Se on Kemihaaran varrella siten, että sen pohjoispuolelle jäävät Savukosken kirkko, hautausmaa, koulu, kunnanvirasto, terveysasema ja tori. Hautausmaalle on haudattu muun muassa tunnetut vaikuttajat Gabriel Kaleb Savukoski eli "Sau-herra", Aleksi Hihnavaara eli "Mosku" sekä Veijo Nylund eli "Sota-Roope"; vanhin hauta vuodelta 1917 kuuluu itävaltalaiselle sotavankeudesta pakoa yrittäneelle Josph Nemethille.. Eteläpuolella on museo sekä Vitikan, Anttilan ja Jänkölän tilat. Joen ylittävän sillan kautta pääsee muun muassa Mukkavaaran ja Akansuvannon pikkukyliin. Sallaan menevä tie ylittää idässä joen vasta noin viiden kilometrin päässä Tenniöjoen laskukohdan yläpuolella. Länteen päin pääsee jokivartta seuraten Pelkosenniemelle. Kolmanteen naapuriin Sodankylään voi kulkea kahta kautta: eteläisempää Pelkosenniemen reittiä ja sitten Kitisen vartta tai pohjoista kautta Värriön, Tanhuan ja Kelujärven kautta. Viime sotien välillä noin vuonna 1940 rakennettu Salpalinja kulkee kirkonkylän tuntumassa.
Historiaa ja kulttuuria.
Savukoski on ollut vuosisatoja harvaanasuttua saamelaisasutusta. Suomalaiset ovat tulleet oikeastaan vasta 1700-luvulla vesireittien kautta. Kristinusko näyttää tulleen idästä päin, ja evankelis-luterilainen kirkko on rakennettu rajakirkoksi vasta vuonna 1956 pienenä sisältäen asuinrakennuksen, kellotapuli pari vuotta myöhemmin. Savukosken seurakunta erotettiin Sodankylän pastoraatista 1916, mutta vuodesta 1931 se on kuulunut Pelkosenniemen seurakuntaan. Savukosken kirkonkylän polttivat saksalaiset sotilaat Lapin sodassa. 
Savukosken kirkonkylällä on Korvatunturin koulu sekä Savukosken lukio sekä esiopetusta. Muuta kulttuuritarjontaa tuovat Kemijärven kansalaisopisto sekä Koillis-Lapin musiikkiopisto.
Savukosken kirkonkylää pidetään valtakunnallisesti arvokkaana kulttuurimaisemana, koska maisemassa yhdistyvät soisuus ja korkeuserot, lähinnä Mukkavaara, lisäksi säilyneet jokitörmät molemmin puolin jokea, vaikka kirkon puolella on omakotitaajama ja vastapuolella maalaismaisemaa.
Hatrið mun sigra

Hatrið mun sigra on islantilaisen yhtyeen Hatarin esittämä kappale, jolla he edustivat Islantia vuoden 2019 Eurovision laulukilpailussa.
Kappale kilpaili Euroviisujen finaalissa, jossa se sai 232 pistettä ja saavutti sijan 10.
Kpomassè

Kpomassè on kaupunki, arrodissementti ja piirikunta Etelä-Beninin Atlantiquen departementissa. Piirikunnan pinta-ala on 305 neliökilometriä ja vuonna 2013 sen asukasluku oli 67 648 henkeä.
Kpomassèn koulutus- ja tuotantokeskus perustettiin vuonna 1999 YK:n pakolaisasiain päävaliokunnan aloitteesta. Kpomassè-keskuksen tavoitteena on minimoida pakolaisten läsnäolon vaikutus Beninin kehitysohjelmiin. Keskus rohkaisee pakolaisten yhteiskunnallista ja taloudellista integroitumista maahan sekä tarjoaa väestölle taitoja tuotantomenetelmien hallinnan tekniikoissa maatalouden (karjanhoito, kalanviljely, kasvien tuotanto, pienimuotoinen jalostus jne.) ja käsitöiden aloilla.
Aluejako.
Kpomassèn piirikunta on jaettu yhdeksään arrondisementtiin:
Elli Pikkujämsä

Elli Pikkujämsä (s. 24. lokakuuta 1999) on suomalainen jalkapalloilija ja lumilautailija.
Jalkapallossa Pikkujämsä edustaa yhdysvaltalaista NWSL-seura Racing Louisvilleä, johon hän siirtyi helmikuussa 2023. Tätä ennen hän edusti kolme kautta ruotsalaista KIF Örebrota. Kaudella 2019 hän edusti Naisten Liigassa SM-hopealle sijoittunutta FC Honkaa ja hänet valittiin liigakauden parhaaksi puolustajaksi. Pikkujämsä debytoi A-maajoukkueessa maaliskuussa 2019 Tšekkiä vastaan pelatussa Kypros Cupin ottelussa. Hän on vuoden 2023 loppuun mennessä pelannut 32 maaottelua ja tehnyt niissä yhden maalin, heinäkuussa 2023 Tampereella Skotlantia vastaan.
Lumilautailussa Pikkujämsä on voittanut nuorten MM-kilpailuissa slopestylessä hopeaa vuosina 2014 ja 2015 sekä pronssia vuonna 2017 slopestylessä ja big airissa. Nuorten talviolympialaisissa hän on voittanut slopestylessä hopeaa vuonna 2016. Vuonna 2017 Pikkujämsä voitti Eurooppa-cupin osakilpailun slopestylessä.
Katri Rehtijärvi

Katri Elina Rehtijärvi, o.s. "Tynni", (7. helmikuuta 1912 Venjoki – 15. toukokuuta 1987 Helsinki) oli suomalainen lääkäri, joka toimi Oulun yliopiston iho- ja sukupuolitautiopin professorina vuosina 1965–1975.
Ura.
Inkerinmaan Venjoella syntynyt Rehtijärvi kirjoitti ylioppilaaksi 1931 ja valmistui lääketieteen lisensiaatiksi Helsingin yliopistosta 1943. Sen jälkeen hän työskenteli yksityislääkärinä Helsingissä vuoteen 1964 saakka. Samalla Rehtijärvi toimi myös apulaislääkärinä Helsingin yleisessä sairaalassa ja vuodesta 1959 lähtien Helsingin yliopistollisen keskussairaalan ihotautiklinikan apulaisylilääkärinä. Vuosina 1965–1975 hän toimi Oulun yliopiston iho- ja sukupuolitautiopin professorina ja Oulun yliopistollisen keskussairaalan iho- ja sukupuolitautien klinikan ylilääkärinä. Rehtijärvi väitteli tohtoriksi 1963.
Perhe.
Rehtijärven vanhemmat olivat opettaja Kaapre Tynni ja Lilja Maria Piipponen. Hänen sisaruksiaan olivat runoilija Aale Tynni ja kääntäjä Martta Tynni. Perhe muutti Suomeen vuonna 1919. Hän avioitui 1941 Lauri Rehtijärven kanssa. Heidän poikansa Pentti Rehtijärvi (1943–1986) oli Turun yliopiston geologian ja mineralogian apulaisprofessori.
Ålander

Ålander on sukunimi, joka on muun muassa seuraavilla suomalaisilla henkilöillä:
Suojanen

Suojanen on sukunimi, joka on muun muassa seuraavilla suomalaisilla henkilöillä:
Hôpital Ambroise-Paré

Hôpital Ambroise-Paré () on sairaala Boulogne-Billancourtissa. Se on osa Assistance publique - Hôpitaux de Parisia ja Versailles’n yliopiston opetuskeskusta.
Se on rakennettu vuonna 1923 ja se on Euroopan suurimpia sairaaloita.
Sosiaaliturvan alikäyttö

Sosiaaliturvan alikäyttö on sosiaalipoliittinen ongelma, jossa toimeentulotukeen oikeutettu jättää hakematta tukea. Tuen hakematta jättäminen koskee usein kaikkein heikoimmassa asemassa olevia. Toimeentulotuen alikäyttäjiä saattaa olla yhtä paljon kuin toimeentulotuen saajia. Syitä sosiaaliturvan alikäyttöön ovat, että tukea ei haluta, osata tai kehdata hakea. Sosiaaliturvan alikäyttöä aiheuttavat byrokratia, häpeä ja tietämättömyys.
Sosiaaliturvan alikäyttö on suurempi ongelma kuin sosiaaliturvan väärinkäyttö. Toimeentulotuen alikäyttö tulee myös yhteiskunnalle kalliimmaksi kuin se säästynyt rahasumma, joka on koitunut siitä, ettei etuutta ole haettu. Vuonna 2015 jopa 100 000 suomalaista jätti hakematta toimeentulotukea. Toimeentulotuki on tarkoitettu väliaikaiseksi kriisiavuksi talousvaikeuksissa kamppaileville henkilöille. Seurauksena henkilön rahavaikeuksista voi tulla vaikeasti selvitettävä vyyhti.
Sosiaaliturvan alikäyttöä on yritetty ratkaista siirtämällä toimeentulotuen hakeminen sosiaalitoimistolta Kelalle vuodesta 2017 alkaen. Yhtenä uudistuksen huonona puolena pidetään, että kaikki eivät osaa hakea kirjallisella hakemuksella toimeentulotukea Kelalta. "Sosiaalityö- ja siihen liittyvien palvelujen ja etuuksien vaikuttavuus" -tutkimuksessa haasteltujen sadan henkilön pohjalta on pääteltävissä, että jopa kolmasosa toimeentulotukeen oikeutetuista tarvitsee paljon apua etuuden hakemisessa. "Lännen Median" kyselyn mukaan toimeentulotuen siirtäminen Kelalle on vähentänyt sosiaaliturvan alikäyttöä.
Sosiaaliturvan vastikkeellisuuden lisääminen saattaa lisätä sosiaaliturvan alikäyttöä, kun järjestelmästä tulee monimutkaisempi.
Spåre

Spåre on tai on ollut muun muassa seuraavien suomalaisten henkilöiden sukunimi:
Kolokvintti

Kolokvintti (, katkera kurkku) on kurkkukasveihin kuuluva "Citrullus colocynthis" -kasvilaji ja sen kuivattu hedelmä. Kypsien hedelmien seinän uloin, kova kerros poistetaan ja hedelmiä käytetään ihmisen hyödyksi niiden sisältämän kolokyntiinin takia.
Kolokvintti on köynnöskasvi, joka kiipeilee kärhien avulla. Sillä on pariliuskaiset lehdet ja melko suuret, yksineuvoiset kukat. Kasvin hedelmät () ovat pyöreitä, noin appelsiinin kokoisia (6–8 cm) ja niiden siemenet ovat kuudessa lokerossa. Tuoreiden hedelmien kellanruskea pinta muuttuu kuivuessaan vaaleankeltaiseksi. Hedelmät ovat hyvin kevyitä, sillä niiden mallon rakenne on hohkainen.
Kasvin kasvu- ja kasvatusaluetta on Välimeren tienoo, Afrikka ja Länsi-Aasia. Hedelmistä saatavaa kolokyntiiniä on käytetty muun muassa ulostuslääkkeenä lääketeollisuudessa ja alkoholin denaturoimiseen.
Kolokyntiini

Kolokyntiini on kolokvintin hedelmissä oleva glykosidi, joka on suurena määränä ihmiselle myrkyllinen. Aine liukenee alkoholiin, jonka vuoksi sitä on käytetty alkoholin denaturointiin. Lääketeollisuudessa sitä on käytetty lääkkeenä, koska sillä on ulostava vaikutus. Kolokyntiiniä on aiemmin käytetty myös maalien ja tapettiliisterien lisäaineena sen syöpäläisiä karkottavan vaikutuksen vuoksi.
Meri Koivusalo

Meri Koivusalo (s. 1964) on suomalainen lääkäri. Hän toimii kansainvälisen terveyspolitiikan professorina Tampereen yliopistossa. Koivusalo on väitellyt lääketieteen tohtoriksi Helsingin yliopistossa ja lisäksi hänellä on maisterin tutkinto Lontoon Hygienia- ja Trooppisen lääketieteen korkeakoulusta.
Koivusalo on erikoistunut globaaliin terveyspolitiikkaan ja kirjoittanut etenkin kansainvälisen kaupan ja kansainvälisten järjestöjen ja terveyspolitiikan yhteyksistä. Ennen siirtymistään Tampereen yliopiston professoriksi Koivusalo toimi kansainvälisen terveyden erityistutkijana STAKESissa ja Terveyden ja hyvinvoinnin laitoksessa (THL).
Koivusalo on toiminut asiantuntijana Sosiaali- ja terveysministeriölle, Euroopan komissiolle, WHO:lle ja useille kansainvälisille kansalaisjärjestöille. 
Koivusalo julkaisi kehitysmaa-aktivisti Outi Hakkaraisen kanssa pamfletin "Terveys kaupan" (Into Kustannus), jossa vaadittiin kansainvälistä terveyssolidaarisuutta, kyseenalaistettiin Bill Gatesin kaltaisten "hyväntekeväisyyskapitalistien" rooli ja esitettiin, että terveydestä on tullut "markkinatavaraa". Hän on myös vaatinut alustatyön sääntelyä työn suorittajan hyväksi.
Koivusalo on painottanut, että terveys pitäisi vahvemmin ottaa osaksi kaikkia poliittisia päätöksiä. Tämä ilmenee esimerkiksi puhuttaessa hyvinvointitaloudesta, jossa taloutta tarkastellaan hyvinvoinnin lisäämisen kautta. Valitettavasti talouskasvun hyödyt yhä useammin kasautuvat harvoille tai katoavat julkisen talouden piiristä verojärjestelyjen kautta. Useissa maissa terveyttä koskeviin päätöksiin vaikuttavat tiukat julkisen talouden tasapainottamisen velvoitteet. Vaarana on, että talouden tasapainottamiseksi unohdetaan, että hyvinvointikin edistää talouskasvua ja luo hyvinvointimarkkinoita. 
Perhe.
Koivusalo on lääketieteellisen kemian professori Martti Koivusalon tytär ja valtiotieteilijä Markku Koivusalon sisar.
Sanna Pinola

Sanna Pinola (s. 8. lokakuuta 1975) on suomalainen uransa päättänyt kilpa-autoilija. Hän kilpaili pääasiassa kotimaan ja Skandinavian radoilla Formula 4 ja Formula 3 -luokissa. Uransa huipulla hän oli vuonna 2001 voittaessaan Formula 3 -luokan Pohjoismaiden mestaruuden. Vuonna 1999 hän sijoittui kolmanneksi Formula 3:n Ruotsin mestaruussarjassa ja viidenneksi Pohjoismaiden mestaruussarjassa. Pinola päätti uransa kauteen 2002 sijoittumalla toiseksi Formula 3:n Suomen mestaruussarjassa.
Kilpailu-uransa jälkeen Pinola on tullut tunnetuksi muusikko Anssi Kelan avovaimona. Oltuaan yhdessä liki 20 vuotta he avioituivat maaliskuussa 2022. Pari tapasi Pinolan opastaessa Kelaa ajamaan Formula 3 kilpa-autoa.
Telemóveis

Telemóveis on portugalilaisen laulajan Conan Osíriksen esittämä kappale, jolla hän edusti Portugalia vuoden 2019 Eurovision laulukilpailussa.
Kappale kilpaili Euroviisujen ensimmäisessä semifinaalissa, jossa se sijoittui viidenneksitoista ja karsiutui finaalista.
Delta Force (videopeli)

Delta Force on NovaLogicin kehittämä ja julkaisema ensimmäisen persoonan ammuntapeli, joka on julkaistu vuonna Windowsille.
Peli käyttää NovaLogicin Voxel Space 3 pelimoottoria. Osa näytettävistä asioista kuten hahmot ja rakennukset käyttävät polygonigrafiikkaa muiden osien käyttäessä vokseligrafiikkaa.
Vastaanotto.
Peli on saanut IGN:n arvostelussa arvosanaksi 8.7/10.
Peli on saanut GameSpotin arvostelussa arvosanaksi 9.1/10.
Ellen Lohr

Ellen Lohr (s. 12. huhtikuuta 1965 Mönchengladbach) on saksalainen uransa lopettanut kilpa-autoilija. Hän kilpaili uransa aikana useissa eri sarjoissa. Uran ainoaksi mestaruudeksi jäi Formula Ford 1600 -luokan Saksan mestaruus vuodelta 1987.
Lohr aloitti uransa vuonna 1984 osallistuen kansalliseen Ford Fiesta Ladies Cup sarjaan. Vuonna 1985 hän debytoi Formula Ford 1600 sarjassa. Kolmen kauden loppusijoitukset sarjassa olivat nousujohteisesti 6., 4. ja 1. 
Vuonna 1987 Lohr kokeili useita erilaisia kilpa-autoilu luokkia. Hän ajoi yhden kisan Saksan F3-luokassa, kolme kisaa DTM-sarjassa ja kaksi kisaa vakioautojen epävirallisessa MM-sarjassa (FIA WTCC) BMW M3:lla sekä yhden kilpailun Porsche 944 Turbo Cupissa.
Vuonna 1988 Lohr kilpaili Saksan F3-sarjassa sijoittuen loppupisteissä sijalle 14 ja sen ohella FIA ETCC -sarjassa Schnitzer Motorsportin BMW:lla sijoittuen sijalle 31. Formula 3:ssa Lohr kilpaili kauteen 1990 asti ja ajoi kutsukilpailuna järjestetyssä F3:n Monacon GP:ssa toiseksi. Kisan voitti ranskalainen Laurent Aiello. Muita tunnettuja nimiä kisassa olivat Alessandro Zanardi ja Olivier Panis.
Vuosina 1991–1995 Lohr kilpaili Mercedeksen tallissa Saksan DTM-sarjassa. Paras sijoitus oli vuoden 1993 10. sija loppupisteissä. Vuosina 1995 ja 1996 Lohr kilpaili niin ikään Mercedeksen kuljettajana FIA ITCC sarjassa
Vuosina 1999–2001 Lohr kilpaili Saksan Touring Car Challenge -luokassa Hondalla ja BMW:lla sijoittuen keskimmäisellä kaudella sarjassa viidenneksi.
Kaudella 2002 Lohr kilpaili Keski-Euroopassa ajetussa V8Star luokassa ja seuraavana vuonna Formula 1-luokan kilpailujen yhteydessä ajetussa Porsche Supercupin kilpailuissa. Porsche cupissa sijoitus oli 17 vakiokilpailijan joukossa 11. Vuosina 2005 ja 2008 Lohr osallistui Nürburgringin 24 tunnin ajoihin saavuttamatta kuitenkaan mainittavaa menestystä. 2009 Lohr osallistui kolmeen Saksan Porsche Carrera Cupin kilpailuun.
2010 Lohr ajoi sekä Saksan ADAC GT Masters -sarjassa että FIA GT3 Euro -sarjassa kummassakin kaksi kisaa Lamborghini Gallardolla. 
2011 oli jälleen välivuosi mutta vuosina 2012–2016 Lohr kilpaili säännöllisesti FIA:n kuorma-autojen EM-sarjassa ensin Mercedeksellä, ja heidän vetäydyttyään MAN:lla. Lohr päätti uransa kauden 2016 jälkeen.
Comanche (täsmennyssivu)

Comanche voi tarkoittaa jotain seuraavista:
Sui Wenjing

Sui Wenjing (s. 18. heinäkuuta 1995 Harbin, Kiina) on kiinalainen taitoluistelija. Hän on saavuttanut olympiahopeaa ja voittanut kaksi maailmanmestaruutta pariluistelussa. Hänen parinaan on luistellut Han Cong.
Ura.
Sui Wenjing ja Han Cong voittivat juniorien maailmanmestaruuden vuosina 2010, 2011 ja 2012. Neljän maanosan mestaruuskilpailussa he saavuttivat ensimmäisen mestaruutensa vuonna 2012 ja samana vuonna he sijoittuivat MM-kilpailuissa yhdeksänneksi. Vuonna 2013 he sijoittuivat MM-kilpailuissa 12:nneksi ja seuraavana vuonna he voittivat jälleen neljän maanosan mestaruuden ja sijoittuivat MM-kilpailuissa kuudenneksi.
Ensimmäisen MM-mitalinsa Sui ja Han saavuttivat Shanghaissa 2015 sijoittumalla hopealle. Vuonna 2016 he saavuttivat Bostonissa MM-hopeaa ja voittivat neljän maanosan mestaruuden. Seuraavan kauden alkupuolen he olivat poissa kilpailuista Suin jalkaleikkausten vuoksi mutta Helsingissä 2017 he voittivat maailmanmestaruuden ja samana vuonna jälleen neljän maanosan mestaruuden. Pyeongchangin talviolympialaisissa 2018 he saavuttivat hopeaa oltuaan lyhytohjelman jälkeen johdossa mutta saatuaan vapaaohjelmassa vasta kolmanneksi parhaat pisteet. He hävisivät saksalaisparille Aliona Savchenko / Bruno Massot vain 0,43 pistettä. Vuonna 2019 Sui ja Han voittivat neljän maanosan mestaruuden viidennen kerran urallaan. Maaliskuussa 2019 he voittivat toisen maailmanmestaruutensa.
Vuoden 2019 lopulla Sui ja Han voittivat Torinossa Grand Prix -finaalin. Vuoden 2020 maailmanmestaruuskilpailut peruttiin koronaviruspandemian vuoksi. Vuonna 2021 Sui ja Han saavuttivat MM-hopeaa vajaat kaksi pistettä venäläisparille Anastasija Mišina / Aleksandr Galljamov hävinneenä.
MM-kilpailuissa 2019 Sui ja Han luistelivat piste-ennätyksekseen 234,84, joka koostui lyhytohjelman 79,24 pisteestä ja vapaaohjelman 155,60 pisteestä. Marraskuussa 2019 he paransivat lyhytohjelmaennätyksensä 81,27 pisteeseen.
Sui on pituudeltaan 150-senttinen. Hänen ja Hanin valmentajiin kuuluu olympiavoittaja Zhao Hongbo ja koreografina toimii kanadalainen Lori Nichol.
Han Cong

Han Cong (s. 6. elokuuta 1992 Harbin, Kiina) on kiinalainen taitoluistelija. Hän on saavuttanut olympiahopeaa ja voittanut maailmanmestaruuden pariluistelussa. Hänen parinaan on luistellut Sui Wenjing.
Ura.
Han Cong ja Sui Wenjing voittivat juniorien maailmanmestaruuden vuosina 2010, 2011 ja 2012. Neljän maanosan mestaruuskilpailussa he saavuttivat ensimmäisen mestaruutensa vuonna 2012 ja samana vuonna he sijoittuivat MM-kilpailuissa yhdeksänneksi. Vuonna 2013 he sijoittuivat MM-kilpailuissa 12:nneksi ja seuraavana vuonna he voittivat jälleen neljän maanosan mestaruuden ja sijoittuivat MM-kilpailuissa kuudenneksi.
Ensimmäisen MM-mitalinsa Han ja Sui saavuttivat Shanghaissa 2015 sijoittumalla hopealle. Vuonna 2016 he saavuttivat Bostonissa MM-hopeaa ja voittivat neljän maanosan mestaruuden. Helsingissä 2017 he voittivat maailmanmestaruuden ja samana vuonna jälleen neljän maanosan mestaruuden. Pyeongchangin talviolympialaisissa 2018 he saavuttivat hopeaa oltuaan lyhytohjelman jälkeen johdossa mutta saatuaan vapaaohjelmassa vasta kolmanneksi parhaat pisteet. He hävisivät saksalaisparille Aliona Savchenko / Bruno Massot vain 0,43 pistettä. Vuonna 2019 Han ja Sui voittivat neljän maanosan mestaruuden viidennen kerran urallaan. Maaliskuussa 2019 he voittivat toisen maailmanmestaruutensa.
MM-kilpailuissa 2019 Han ja Sui luistelivat piste-ennätyksekseen 234,84, joka koostui lyhytohjelman 79,24 pisteestä ja vapaaohjelman 155,60 pisteestä.
Han on pituudeltaan 170-senttinen. Hänen ja Suin valmentajiin kuuluu olympiavoittaja Zhao Hongbo ja koreografina toimii kanadalainen Lori Nichol.
Christina Thörner

Christina "Tina" Thörner (s. 24. helmikuuta 1966) on ruotsalainen uransa päättänyt kartanlukija joka kilpaili ralliautoilun MM-sarjassa kaikkiaan 77 osakilpailussa. Hänet muistetaan ennenmuuta Isolde Holderiedin, Uwe Nittelin ja Kenneth Erikssonin kartanlukijana.
Ura.
Thörner aloitti uransa RAC-rallissa vuonna 1985, jossa toimi ruotsalaisen Susanne Kottulinskyn kartturina. Pari ajoi tuona vuonna vain tämän yhden MM-osakilpailun. Seuraavana vuonna he osallistuivat kaikkiaan kymmeneen ralliin, joista kaksi MM-ralleja. Kaudella 1987 Thörner toimi Kottulinskyn kartanlukijana Ruotsin MM-rallissa sekä seitsemässä EM-sarjan tai Saksan mestaruussarjan rallissa. Välissä hän toimi yhden EM-rallin Skotlannissa Mats Jonssonin kartanlukijana ja päätti kauden Ola Strömbergin kartanlukijana Englannin MM-rallissa. Kaudella 1988 Thörner oli jälleen pääsääntöisesti Kottulinskyn kartturina mutta kauteen mahtui kaksi kisaa Lars-Erik Torphin ja Ola Strömbergin kartanlukijana. Kaudella 1989 Thörner ajoi seitsemän kilpailua kaikkiaan viiden eri kuljettajan kanssa. 
Kaudella 1990 Thörner ja hänen englantilainen kilpailijaparinsa Louise Aitken-Walker osallistuivat seitsemään MM-osakilpailuun. Portugalin rallissa he ajoivat ulos ja auto upposi järveen, mutta he saivat kaudella tämän jälkeen neljä luokkavoittoa sekä ensimmäisen naisten maailmanmestaruuden.
Vuonna 1991 hän kilpaili seitsemässä rallissa, joista kolme Aitken-Walkerin ja kolme Leif Asterhagin kartanlukijana. Joukkoon mahtui kaksi MM- ja kaksi EM-osakilpailua sekä satunnaisia kisoja Englannin ja Ruotsin mestaruussarjoissa.
1992 Thörner kilpaili jälleen pääsääntöisesti Louise Aitken-Walkerin kartanlukijana EM-ralleissa. Kauden päättäneessä Englannin MM-rallissa kuljettajana oli televisiostakin tuttu Tiff Needell.
Vuosina 1993–1995 Thörner kilpaili lähes poikkeuksetta saksalaisen Isolde Holderiedin kartanlukijana Mitsubishi Ralliart Germanyn lukuun. Poikkeuksena vuoden 1993 Ruotsin MM-ralli, jossa hän kilpaili Fordin tehdaskuljettajana ajaneen Mikael Ericssonin kartanlukijana. 1993 ohjelma koostui pääosin EM-ralleista mutta 1994 ja 1995 Thörner ja Holderied ajoivat MM-sarjassa. Vuodesta 1996 eteenpäin Thröner jatkoi Ralliart Germanyn palveluksessa, mutta kuljettajaksi vaihtui Uwe Nittel. Tätä jatkui aina kauden 1998 loppuun asti.
Vuonna 1999 Thörner kilpaili ainoastaan Ruotsin MM-rallissa Mattias Ekströmin kartanlukijana. Ruotsin rallissa 2000 Thörner toimi Thomas Rådströmin kartanlukijana. Kaksikon yhteistyö sai jatkoa viiden rallin verran kaudella 2001. Kaudeksi 2002 Thörner vaihto Skoda Motorsportin tehdaskuljettaja Kenneth Erikssonin kartanlukijaksi ja he ajoivat täyden MM-sarjan. Škoda Octavia WRC oli kuitenkin varsin kilpailukyvytön joten lopputuloksena oli vasta 18. sija MM-sarjassa. Sekä Eriksson että Thörner lopettivat aktiiviuransa kauden päätteeksi.
Australianhyppyrotat

Australianhyppyrotat ("Notomys") on rottaeläinten heimoon kuuluva jyrsijäsuku, jota tavataan Australiassa. Sukuun kuuluu viisi elossa olevaa lajia sekä neljä hävinnyttä. Nisäkäsnimistötoimikunnan ehdotus suvun suomenkieliseksi nimeksi on "australianhypikkäät".
Lajit.
Sukuun kuuluu seuraavat 9 lajia:
Meagan Duhamel

Meagan Duhamel (s. 8. joulukuuta 1985 Lively, Ontario, Kanada) on kanadalainen taitoluistelija. Hän on voittanut olympiakultaa joukkuekilpailussa ja kaksi maailmanmestaruutta pariluistelussa. Hänen parinaan ovat luistelleet Ryan Arnold, Craig Buntin ja suurimpina menestysvuosina Eric Radford. 
Duhamelilla on suomalaisia sukujuuria; hänen äitinsä syntyi Kauhavalla Etelä-Pohjanmaalla. Hän on suomalaisen rap-artisti Spektin pikkuserkku.
Ura.
Duhamel sijoittui juniorien maailmanmestaruuskilpailuissa Ryan Arnoldin kanssa pariluistelussa kahdeksanneksi vuonna 2005. Aikuisten maailmanmestaruuskilpailuihin hän osallistui ensimmäisen kerran vuonna 2008, jolloin hän sijoittui Craig Buntinin parina kuudenneksi. Seuraavana vuonna he olivat MM-kilpailuissa kahdeksantena. Vuonna 2010 Duhamel ja Buntin olivat neljän maanosan mestaruuskilpailussa kolmantena parantaen yhdellä sijalla edellistalven sijoitustaan.
Kaudelle 2010–2011 Duhamelin pariksi tuli Eric Radford, jonka kanssa tuloksena oli toinen sija neljän maanosan mestaruuskilpailussa ja seitsemäs sija MM-kilpailuissa. Vuonna 2012 Duhamel ja Radford voittivat ensimmäisen seitsemästä perättäisestä Kanadan-mestaruudestaan ja sijoittuivat MM-kilpailuissa viidenneksi. Vuonna 2013 he voittivat neljän maanosan mestaruuden ja saavuttivat MM-kilpailuissa pronssia. Vuonna 2014 he sijoittuivat Sotšin olympialaisissa pariluistelussa seitsemänneksi ja saavuttivat joukkuekilpailussa hopeaa. Vuoden 2014 MM-kilpailuissa Duhamel ja Radford saavuttivat jälleen pronssia.
Duhamel ja Radford voittivat pariluistelun maailmanmestaruuden Shanghaissa 2015 ja samana vuonna he voittivat myös neljän maanosan mestaruuden ja Grand Prix -finaalin. Vuonna 2016 he voittivat Bostonissa toisen maailmanmestaruutensa. Vuonna 2017 he sijoittuivat neljän maanosan mestaruuskilpailuissa toiseksi ja jäivät MM-kilpailuissa seitsemänneksi. Pyeongchangin talviolympialaisissa 2018 he voittivat kultaa joukkuekilpailussa ja saavuttivat pronssia pariluistelussa.
MM-kilpailuissa 2016 Duhamel ja Radford luistelivat piste-ennätyksensä 231,99, johon sisältyi heidän vapaaohjelmaennätyksensä 153,81. Heidän lyhytohjelman piste-ennätyksensä 78,39 syntyi lokakuussa 2016 Skate Canada -kilpailussa.
Duhamel on pituudeltaan 149-senttinen eli huomattavasti 188-senttistä pariaan Eric Radfordia lyhyempi. Parin valmentajana ovat toimineet Richard Gauthier, jonka kanssa he lopettivat yhteistyön kesällä 2017, ja Bruno Marcotte, jonka kanssa Duhamel avioitui kesällä 2015 ja joka jatkoi valmentajana Gauthierin potkujen jälkeenkin.
Tesla Model Y

Tesla Model Y on Teslan valmistama J-segmentin crossover-sähköauto. Tesla julkisti Model Y:n 14. maaliskuuta 2019. Model Y:n valmistus alkoi tammikuussa 2020 ja toimitukset alkoivat pari kuukautta myöhemmin maaliskuussa. Toimitukset Suomeen ja muuhun eurooppaan alkoivat 2021 syyskuussa. 2021 lopulla kaikki euroopan Y mallit valmistetaan Saksassa.
Model Y:n alusta pohjautuu Teslan aikaisempaan malliin, Model 3:een, ja mallit jakavatkin arviolta 75 % osistaan mukaan lukien sisustan ja voimalinjan. Model Y:stä tulee olemaan myös 7-paikkainen malli, joka on suunnitteilla, mutta toistaiseksi sitä ei ole voinut valita ja Tesla lupaa sitä vuodelle 2021. Model Y pitää sijaa pienemmälle crossover-mallille, sillä Model X täyttää jo ison luksus-crossoverin paikan.
Alun perin Model Y:stä piti olla neljä varustelutasoa: takavetoiset Standard Range RWD ja Long Range RWD sekä nelivetoiset Long Range AWD ja Performance, mutta takavetoinen Standard Range peruttiin, sillä Musk ajatteli, ettei sen 250 mailin (402 km) toimintamatka olisi enää nykypäivänä hyväksyttävä.
Toistaiseksi Tesla on toimittanut vain Long Range AWD and Performance -malleja, mutta halvempaa Long Range RWD -mallia saatetaan alkaa toimittaa vuoden 2021 alussa, joskaan tästä mallista ei ole vielä juuri mitään tarkempaa varmaa tietoa.
Tesla Roadster (2020)

Vuoden 2020 Tesla Roadster on Teslan automalli, joka on julkistettu 16. marraskuuta 2017. Roadster on urheiluauto ja seuraaja vuoden 2008 Roadsterille.
Ecnomiohyla rabborum

Ecnomiohyla rabborum on äärimmäisen uhanalainen lehtisammakkolaji, jota uhkaa "Batrachochytrium dendrobatidis" -sieni.
Maija Pihlajamäki

Maija Liisa Orvokki Pihlajamäki (s. 16. joulukuuta 1963 Lehtimäki) on suomalainen hallintotieteen maisteri, kunnanjohtaja ja entinen järjestöjohtaja.
Pihlajamäki kirjoitti ylioppilaaksi vuonna 1982 Alajärveltä ja valmistui ensin hotellin vastaanottovirkailijaksi. Sittemmin hän opiskeli Vaasan yliopistossa, josta valmistui hallintotieteen maisteriksi vuonna 1993 (1992).
Työurallaan Pihlajamäki on toiminut muun muassa hotelli- ja ravintola-alalla, seurakunnan talouspäällikön viransijaisena, sitten Hiidenmaan uusyrityskeskuksen (Viro) yrityskonsulttina (1995), Mielenterveyden keskusliiton aluesihteerinä (1995–1998), europarlamentikon erityisavustajana Brysselissä (2001), Keskustan kunnallissihteerinä (1998–2010). Hän on johtanut 55 000 jäsenen Julkis- ja yksityisalojen toimihenkilöliitto Jyty ry:tä 2010–2020.
Tunnustuksena toiminnastaan hänelle on myönnetty Suomen Valkoisen Ruusun ritarikunnan ritarin arvo.
Tammikuussa 2021 Pihlajamäki valittiin Ylitornion kunnanjohtajaksi ja sittemmin joulukuussa 2023 Soinin kunnanjohtajaksi.
Veronica Hamel

Veronica Hamel (s. 20. marraskuuta 1943 Philadelphia, Pennsylvania) on yhdysvaltalainen näyttelijä, joka muistetaan parhaiten Joyce Davenportin roolista televisiosarjassa "Hill Street Blues". Davenport oli paitsi puolustusasianajaja, myös ylikomisario Frank Furillon naisystävä ja myöhemmin vaimo.
Hamel esiintyi merkittävässä roolissa myös vuoden 1976 elokuvassa "Cannonball" sekä 2004 televisiosarjassa "Lost". "Lostin" viimeisen tuotantokauden 2010 jälkeen Hamelilla ei enää ole ollut näyttelijän rooleja.
Ura.
Hamel teki nuoruudessaan myös mallin töitä. Hänelle tarjottiin roolia televisiosarjassa "Charlien enkelit" vuonna 1976, josta hän kuitenkin kieltäytyi ja rooliin valittiin Jaclyn Smith.
Yksityiselämä.
Vuosina 1971–1981 Hamel oli aviossa näyttelijä Michael Irvingin kanssa.
Katarina Pirak Sikku

Katarina Maria Larsdotter Pirak Sikku (s. 12. huhtikuuta 1965) on ruotsinsaamelainen kuvataiteilija ja valokuvaaja. Pirak Sikku on saamelaistaiteilija Lars Pirakin tytär. Katarina Pirak Sikku varttui Jokimukassa Ruotsissa. Vuosina 2000–2005 hän opiskeli Uumajan yliopiston taidekorkeakoulussa.
Vuonna 2015 Pirak Sikku oli ehdolla Dagens Nyheterin kulttuuripalkinnon saajaksi näyttelystään "Nammaláhpán" (suom. "Nimiloppu"), joka järjestettiin Uumajan kuvamuseossa vuonna 2014.
PWN

PWN (), aikaisemmin Polish Scientific Publishers PWN (; vuoteen 1991 , valtion tieteellisten julkaisujen laitos) on puolalainen kirjankustantamo, joka perustettiin vuonna 1951. PWN:ään kuuluu alkuperäisen tieteellisten julkaisujen kustantajan Wydawnictwo Naukowe PWN:n lisäksi useita muitakin yrityksiä kuten PWN Wydawnictwo Szkolne (PWN koulukirjojen kustannus), Wydawnictwo Lekarskie PZWL (PZWL Medical Publishing, lääketieteellisen alan kustantamo), Dom Wydawniczy PWN (PWN Publishing House), ja OSDW Azymut kirjojen jakelijayritys sekä PWN-ketjun kirjakaupat.
Se tunnetaan parhaiten tietosanakirjojen, sanakirjojen ja yliopistojen oppikirjojen kustantajana. PWN on tunnetuin puolalainen tieteellisen kirjallisuuden tuottaja. Se kustansi Wielka Encyklopedia Powszechna PWN -teossarjan, joka oli ilmestymisaikaansa suurin puolalainen ensyklopedia, samoin kuin sen seuraajan, Wielka Encyklopedia PWN tietosanakirjan (2001–2005). Tästä on myös vapaa Internetissä julkaistu versio Internetowa encyklopedia PWN. 
PWN oli alkujaan valtion omistama, mutta vuodesta 1991 lähtien yksityinen yritys.
Krešenije ognem

Krešenije ognem () on venäläisen heavy metal -yhtye Arijan 9. albumi, joka julkaistiin vuonna 2003.
Wielka Encyklopedia PWN

Wielka Encyklopedia PWN ("Suuri PWN Ensyklopedia") on puolankielinen yleistietosanakirja, jonka kustansi Wydawnictwo Naukowe PWN Varsovassa, vuosina 2001–2005.
Se tarkoitettiin korvaamaan sosialistisen kauden "Wielka Encyklopedia Powszechna PWN" ("Suuri Universaali Ensyklopedia"), jonka katsottiin olevan paitsi vanhentunut myös heijastelevan aikakautensa virallista ideologiaa. "Wielka Encyklopedia PWN" on laajempi kuin edeltäjänsä; se sisältää 140 000 hakusanaa 30 kirjassa ja yhdessä lisäosassa, ja on edelleen laajin koskaan julkaistu "perinteinen" kirjamuotoinen puolalainen tietosanakirja.
Puolankielinen Wikipedia meni edelle "Wielka Encyklopedia PWN":stä artikkelien lukumäärällä mitattuna 22. lokakuuta 2005.
Rosa Smith Eigenmann

Rosa Smith Eigenmann (7. lokakuuta 1858 Monmouth, Illinois, Yhdysvallat – 12. tammikuuta 1947 San Diego, Kalifornia, Yhdysvallat) oli yhdysvaltalainen iktyologi.
Eigenmann löysi monia kaloja puolisonsa Carl Henry Eigenmannin kanssa. Eigenmann toimi myös Kalifornian tiedeakatemian kuraattorina sekä San Diegon luonnonhistoriallisen museon kirjastonhoitajana. Hänen ja puolisonsa kuvaamia kaloja ovat muuan muassa nevadankilli ("Cyprinodon nevadensis") sekä "Psectrogaster amazonica".
Laukkujärvi (Jukkasjärvi)

Laukkujärvi on Ruotsin Norrbottenissa Jällivaarassa ja Kiirunassa sijaitseva järvi, joka kuuluu Kalixjoen vesistöalueeseen. Se sijaitsee noin 30 kilometriä Kiirunasta länteen.
Maantietoa.
Järvi on noin 5,2 kilometriä pitkä, 1,3 kilometriä leveä ja sen pinta-ala on 390 hehtaaria eli 3,90 neliökilometriä. Järvi ja sen laakso sijaitsee Skandien vuoriketjun reuna-alueella, missä korkeiden tunturien väliset laaksot levittäytyvät alavimmille ja soistuneille alueille. Laakso, johon järvi on muodostunut, on syntynyt viime jääkaudella U-laaksoksi. U-laaksot muotoutuvat, kun virtaava vuoristojäätikkö uurtaa ja kuluttaa laakson kalliopohjaa voimakkaammin kuin sen reunoja pyöristäen laakson profiilin pyöreäksi. Ylempänä laaksossa sijaitseva Paittasjärvi on kahden laakson yhtymäkohdassa. Järven rantaviivan pituus on 12,6 kilometriä pitkä ja sen rannat ovat pääasiassa soistunutta metsämaata. Järvi on harvaan asutulla haja-asutusalueella. Lounaisrannassa sijaitsee muutaman talon Paittasluspa ja pohjoisrannalla hieman suurempi Alalahden kylä. Alalhdesta itään on vielä samankokoinen Kylvimaa ja sitä alavirtaan päin luusuassa on Laukkuluspa. Pohjoisrannan asutus sijaitsee Kiirunasta Nikkaluotkaan menevän tien 870 varressa. Kiirunan ja Jällivaaran välinen kuntaraja kulkee järven keskilinjaa pitkin.
Vesistösuhteet.
Järven valuma-alueen pinta-ala on 1 200 neliökilometriä. Suurin osa järveen tulevasta vedestä tulee Paittasjärvestä, joten järveä voi luonehtia läpivirtausjärveksi. Laukkujärven omalla lähialueella sijaitsee vain muutamia tuntureilta alas juokevia puroja. Etelärantaan laskee järvien Unna Rádegaēn ja Stuor Rádekin yhteinen laskuoja Rádekjohka, joka tulee esiin 1 014 metriä korkean Biedjasčohkkan takaa. Pohjoisrannan puroista suurin on Aŋasjohka, joka laskee Jolligaksen ja Duomačohkatin rinteilta alas. Laukkujärvi laskee Kalixjoen järviketjussa seuraavana tulevaan Holmajärveen. Järvet kuuluvat Kalixjoen vesistön pääuomaan. Järven luusuan keskivirtaama (MQ) on 25,8 m³/s ja keskiylivirtaama (MHQ) 160 m³/s. Myös keskialivirtaama (MLQ) on määritetty 2,6 m³/s. Kun Paittasjärvestä tulee kesivirtaamana 23,9 m³/s, ei järven omalta lähialueelta tule kuin 1,9 m³/s tulovirtaama.
Elke König

Elke König (s. 28. tammikuuta 1954 Köln, Saksa) on saksalainen kauppatieteilijä ja Euroopan unionin erillisviraston johtaja. Hän on johtanut Euroopan unionissa toimivia pankkeja valvovaa Yhteistä kriisinratkaisuneuvostoa (Single Resolution Board, SRB) viraston perustamisvuodesta 2015 lähtien. Königille hyväksyttiin viiden vuoden jatkokausi joulukuussa 2017.
Ylioppilaaksi valmistumisen jälkeen König opiskeli vuodesta 1972 Kölnin yliopistossa (silloiselta nimeltään Universität Betriebswirtschaftslehre) kauppatieteilijäksi (Diplom-Kaufmann, 1976) ja vuosina 1976–1980 edelleen tohtoriksi (Dr. rer. pol.). 
König työskenteli vuosina 1980–1990 KPMG Deutsche Treuhandgesellschaftissa Kölnissä, jossa toimessa vuodesta 1986 lähtien tilintarkastajana () sekä vuodesta 1988 johtajana ja osakkaana. Vuosina 1990–2002 hän oli vakuutuskonserni Münchener Rückissä (München) johtoryhmän jäsen vastaten tuloslaskennan ja tarkistuksen toimialueesta. Vuosina 2002–2009 hän oli Hannover Rückversicherung AG:n ja E+S Rückversicherung AG:n (Hannover) talousjohtaja. Vuosina 2002–2010 hän toimi Hannover Finanz GmbH:n hallintoneuvoston jäsenenä (Mitglied des Beirats), jona aikana vuodesta 2006 hallintoneuvoston puheenjohtajana. 
Ennen EU-viraston johtotehtäväänsä König johti Saksan talouden tarkastusvirastoa () vuosina 2012–2015.